Predkladacia správa

Ministerstvo vnútra Slovenskej republiky vypracovalo návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“) ako iniciatívny materiál.
Podnetom na vypracovanie návrhu zákona je zavedenie evidencie expanzných zbraní, ktoré boli upravené zo zbraní kategórie A, kategórie B a kategórie C z dôvodu ich masívneho rozšírenia, čo môže viesť k ohrozeniu bezpečnostnej situácie v Slovenskej republike. V tejto súvislosti sa ustanovuje povinnosť ohlásiť nadobudnutie takejto zbrane  policajnému útvaru a predložiť ju na zaevidovanie. Upravujú sa tiež povinnosti držiteľa skupiny B zbrojnej licencie a postup vo vzťahu k úprave zbraní na expanzné zbrane. Návrhom zákona sa opätovne zavádza zákaz predaja zbraní na diaľku aj na vybrané zbrane kategórie D vrátane expanzných zbraní a rozširujú sa dôvody na predbežné zaistenie zbrane. Návrh zákona obsahuje aj novelu zákona o správnych poplatkoch, ktorou sa navrhujú úpravy súvisiace so zmenami v zákone o strelných zbraniach a strelive .
Návrh zákona je v súlade s Ústavou Slovenskej republiky, všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh zákona bude mať pozitívny aj negatívny dopad na štátny rozpočet. Zároveň bude mať negatívny sociálny vplyv z dôvodu zavedenia povinnej evidencie týchto zbraní ako aj negatívny vplyv na podnikateľské prostredie z dôvodu  rozšírenia zákazu predaja zbraní na diaľku na vybrané zbrane kategórie D. Podrobnejšie dôsledky navrhovanej úpravy sú uvedené v doložke vybraných vplyvov.  
Účinnosť návrhu zákona sa navrhuje 1. júla 2015.